مولاناعبداللطیف خان بن نورسیدملیزی دیروی مردانی

عبداللطیف خان بن نورسیدخان ۱۳٠۶ھ/1888ءمیں سابق ریاست دیرکے علاقہ  نہاگ درہ میں موضع جاٹ گرام کےملاگجرنامی گاؤں میں پیداہوئے۔آپ آگرے باباجی، ،بزرگ مولوی صاحب اورسلامت فقیرکے نام سے بھی جانے جاتے ہیں ۔آپ کا  تخلص:فدا،سلامت فقیرتھا۔تعلیمی اسانید میں یہی تفصیلات درج ہیں۔

سلسلہ نسب: 
آپ قوم یوسف زئی کی ذیلی شاخ اخوندخیل سےتعلق رکھتےتھے،اس خاندان کے مورث اعلیٰ دیر کےایک معروف  روحانی بزرگ”اخوندالیاس“لاجبوکی تھےاسی  وجہ سےاس خاندان کو اخوندخیل کہتےہیں، سابق ریاست دیرکےنوابوں کاتعلق بھی اسی اخوند خیل  خاندان سےتھا،اس خاندان کاسلسلہ نسب تا سیدناآدم علیٰ نبیّناوعلیہ الصّلوٰة والسّلام”فتاویٰ شہابیہ“ازمولاناعبداللطیف خان صاحبؒ میں   درج ہے۔

اخوندالیاس لاجبوکی ،مشہوربزرگ شیخ احمدمجددالف ثانی کے معروف خلیفہ سیدآدم بنوری کے خلیفہ مجازتھے۔”فتاویٰ شہابیہ “میں مندرج شجرہ یہ  ہے:

(١)شہاب الدین خان (سابق والی وحکمران ریاست جندول )بن(٢)نواب محمدشاہ جہان خان(سابق والی ریاست دیر،سوات،جندول، باجوڑ) بن(٣)نواب محمد اورنگزیب خان بن  (٤)نواب محمدشریف خان بن (٥)نواب رحمت اللہ خان بن (٦)نواب غزن خان بن(٧)قاسم خان بابابن (٨) ظفرخان بابا بن (٩)غلام خان بابابن (١٠)ملااسماعیل خان بابابن (١١)حضرت عمدة العارفین قطب الاقطاب اخوندالیاس باباصاحب لاجبوکی بن(١۲)طوربابابن (۱۳)حضرت ابراہیم بابابن  (۱۴)بامت خان بابابن (۱۵)حضرت موسیٰ خان بابابن  (۱۶)حضرت پائندہ بابابن (۱۷)حضرت مال الدین بابابن  (۱۸)حضرت خواجوبابابن(۱۹)حضرت اکوبابابن(۲٠)حضرت یوسف بابا(جدامجدقوم یوسف زئی) [فتاویٰ شہابیہ،سے ماخوذ]

حصول تعلیم : 
کم عمری میں  والدماجدکاسایہ سرسے اٹھ گیا،چونکہ والدہ ماجدہ ؒبھی ایک نیک سیرت اور پرہیزگار خاتون تھیں، اس لئےآپ کی تعلیم وتربیت دینی ماحول میں احسن طریقےسےہوئی،اوراسطرح آپ کوبچپن میں علم دین  حاصل کرنےکاجذبہ پیداہوا، ابتداءمیں خط وکتابت سیکھ کرحصول علم کاارادہ کیا۔والدہ صاحبہ کی اجازت  سےاپنے گاؤں” ملاگجر“سےحصول علم کےلیے رخصت ہوئے،اس زمانےمیں اوچ( دیر)میں محشی گلستان،بوستان    مولانانقیب احمدکے والدماجدؒ [2]فارسی نظم کی کتابیں پڑھایاکرتےتھے۔چنانچہ آپ نےکئی سال تک  اسی درسگاہ سے اکتساب فیض کیا۔ محشیِ گلستان وبوستان  وغیرہ مولانانقیب احمدصاحب(فاضل دیوبند)بھی آپ کے ہم درس تھے۔ آپ وہاں اس قابل ہوئے کہ جلدہی فارسی نظم کی کتابیں دوسرے طلباءکرام کوبھی پڑھانےلگے۔

ٍ1920ء کے لگ بھگ  نوشہرہ جاکروہاں علماء کرام سےعلمی استفادہ کیا۔اعلیٰ تعلیم کے لیےاپنےاساتذہ کرام کی اجازت سےہندوستان تشریف لےگئے،وہاں میرٹھ شہرکےمدرسہ اسلامیہ عربیہ محلہ اندرکوٹ میں داخلہ لیااور وہیں قراءۃ وتجویدکانصاب استاذالقرآءحافظ قاری ولی محمد البصیرصاحب سےپڑھا، قرآن کریم کےحفظ کاشوق پیداہواتومختصر مدت  میں خودہی حفظ کرلیا۔مولانا حافظ کفایت اللہ صاحب میرٹھی[3] مولانااحمدعلی صاحب اور مولاناعبدالسلام صاحب قندہاری  [4]کے زیرسایہ تفسیروحدیث،معانی، میراث، کلام ،منطق اورطب وغیرہ جملہ علوم وفنون  متداولہ کی تکمیل کرکےبروزبدھ۲۵،شعبان :۱۳۴۴ھ/10،مارچ، 1926ءمیں سندِفراغت حاصل کی ۔

علمی خدمات: 
فراغت کےسال آگرہ (اکبرآباد)کی” مدرسہ عالیہ عربیہ شاہی جامع مسجد“کےمنتظمین نےآپ کودرس وتدریس کےلئےدعوت دی،چنانچہ فراغت کےفوراً بعدآپ نےمذکورہ مدرسہ میں پڑھاناشروع کیا،دوران تدریس آپ نےاپناعلمی سکہ جمایا۔

·       قیام انوارالعلوم مردان: 
’’دیر‘‘ میں تقریباًتین سال قیام کےبعدوہاں سےہجرت فرماکریہاں” مردان“تشریف لےآئے،اور یہاں کچھ عرصہ بعدبروز بدھ، ٦،ربیع الاول:١۳۷۱ھ/5،دسمبر1951ءمیں ایک دینی درس گاہ”انوارالعلوم “ متصل (محلہ ڈانگ بابا،قبرستان ہوتی)قائم کیا،دیگر مدرسین کےعلاوہ آپ خودبھی دورہ تفسیر اوردرس مثنوی وغیرہ پڑھانےلگےاور تاحیات نہایت خاموشی سےدین ِاسلام اور مسلمانوں کی خدمت میں مصروف رہے۔

1931ءمیں مفتی اعظم آگرہ کاانتقال ہوا۔تو غالباً1931ءمیں جامع مسجدآگرہ کی  “دارالافتاء‘‘ کا قلم دان بھی آپ کی حوالہ کردیاگیا،اس دوران آپ نےنہایت حق گوئی اورساتھ ساتھ اعتدال پسندی سےکام لیا،آپ اپنےاساتذہ کرام اور بالخصوص اپنےمرشدحضرت مولاناپیرمہرعلی شاہ صاحب اورمرشدحضرت حاجی امداداللہ صاحب مہاجرمکی کےروحانی رنگ میں رنگین ہوکرفرقہ وارانہ کشمکش سےہمیشہ دوررہتےتھےاوران کی نقش ِقدم پر چلتےہوئےاختلافی مسائل کونہایت خوش اسلوبی سےحل فرماتےتھی،اس لئےمختلف مکاتب ِفکرآپ پراعتمادکرتےتھے ۔

·       تصانیف: 
نظم ونثردونوں فنوں میں آپ نے فارسی اوراردومیں مختلف تصانیف لکھی ہیں۔آپ اُردواورفارسی کےبہترین شاعربھی تھےاوراپنےدورکےشعرآء سےبڑی دادتحسین وصول کی ہے۔جس زمانہ میں  آپؒ ” مدرسہ عالیہ عربیہ شاہی جامع مسجد“ میں تدریسی خدمات  پر مامورتھے اس دوران ۱۳۴۸ھ /1929ءمیں آگرہ (اکبرآباد)جیسےعلم وادب اورشعروسخن کے مرکزمیں  ’’دیوان حافظ شیرازی“کی شرح ” الشرع فی المجاز“ کے نام سے لکھ کرشائع کیا۔اوراسی زمانےمیں آپ نے” لطائف المعانی“کےنام سےشرح جامی کی ایک بہترین اورنہایت مفید شرح بھی لکھ کر1930ء میں پہلی دفعہ آگرہ سےشائع کرایا۔آپ کی تصنیفات وتالیفات کامختصرتعارف وتذکرہ درج ذیل ہیں:

1.   کاشف المعانی:

آپ نےایک منظوم تفسیرلکھنےکاارادہ کیااورمثنوی کی بحرمیں پہلاپارہ لکھا،ترجمہ اردونظم میں جب کہ تفسیرفارسی نظم  میں مثنوی کی طرزپرہےلیکن بعدمیں یہ ارادہ ترک فرمادیا۔آپ نےایک مرتبہ فرمایا، کہ: مولاناجلال الدین رومی نےخواب میں منع فرمایاہےکہ اگرآپ یہ لکھیں تومیری مثنوی کی وقعت کم ہوجائے گی۔

چنانچہ آپ نےیہ ارادہ ترک فرمادیا اوربجائےنظم کےاردونثرمیں ایک بہترین تفسیرقران بنام ”کاشف البیان“ مرتب  فرمایا۔”تفسیرکاشف المعانی“ کی مقدمہ میں مولانا صاحب خودلکھتےہیں:   

چونکہ مولاناروم  کی مثنوی سےفقیرکوخاص اُنس رہاہےاوراپنےزیرِدرس طلباءکواکثراس کےاسباق دیتارہتاہوں، ایک عرصہ درازسےاس امرکابےحداشتیاق تھاکہ مثنوی معنوی کی بحرمیں کلام مجیدکی منظوم تفسیرلکھوں،چنانچہ بحمدہ تعالیٰ آج میری وہ تمناپوری ہوئی جوایک عرصہ سےدل میں جوش زن تھی۔ناظرین وقارئین ” تفسیرکاشف المعانی“ سےالتماس ہےکہ اس تفسیرمیں بعض جگہ مقام کےلحاظ سےتبرکا ًمولاناروم کی مثنوی کےاشعار بھی شامل کئےہیں،ناظرین اس تبرک کومسروقہ تصورنہ فرماویں کیونکہ میں نےاس تفسیرمیں جوجانفشانی اورعرق ریزی کی ہےوہ سب حضرت مولاناروم کی روح پُرفتوح کافیضان ہےورنہ میری طاقت کہاں تھی جواس طرف خیال بھی کرسکتا۔

      ؎کجاذرہ کجاخورشیدِافلاک         :            چہ نسبت خاک را باعالم پاک                                       اگرچہ ہنوزصدہاتفاسیرعربی،فارسی،اردووغیرہ زبانوں میں لکھی گئی ہیں،لیکن اسوقت تک حضرت مولاناروم کی مثنوی معنوی کی بحرمیں کوئی منظوم تفسیرنہیں لکھی گئی ہے۔فقیرنےبفضلہ وکرمہ کوشش کرکےسورۃ البقرة مبارکہ پارہ الٓمّٓ(پارہ اول)کی تفسیرمکمل کی جوہدیہ  ناظرین ہے۔“

تفسیرکی خصوصیات کی ضمن میں حضرت مولاناصاحب لکھتےہیں:

سب سےبڑی خوبی یہ ہےکہ نظم میں کلام پاک کاترجمہ برعایت ِتحت اللفظی بامحاورہ کیاگیاہے،فارسی میں تفسیر نہایت آسان زبان میں لکھی گئی ہی۔ہرآیۃمیں اسباب نزول وربط آیات کانہایت خوبی سےبیان کیاگیاہے،اور فقیر نےخودہی حاشیہ اورحل لغات بھی کیاہے۔اورآیت کاباطنی معنیٰ مولاناروم  کی مثنوی معنوی کی طرزپر تصوف کےرنگ میں اس خوبی سےبیان کیاگیاہےکہ جی خوش ہوتاہے۔غرض یہ کہ تفسیرہذاایک نادرعجیب وغر یب تحفہ ہے۔

2.   تفسیرکاشف البیان:     

چھ ضخیم جلدوں پرمشتمل یہ تفسیراردوزبان میں لکھی گئی  ہے،زبا ن نہایت شستہ اورسلیس ہے۔دراصل یہ تفسیرآپ کے شاگرداورمریدجناب الحاج محمدعلی خان آف ہوتی مردان نےدس سالوںمیں سبقاًسبقاً آپ سےپڑھی اور پھر ان درسی اسباق کوترتیب دیاہے،جس سےایک خوبصورت تفسیربن گئی ہے۔

”تفسیرکاشف البیان“ کے جلد اول مقدمہ صفحہ ۱۷ میں مولانا عبداللطیف خان صاحب لکھتےہیں:

”اس فقیرکےدل میں عرصہ درازسےیہ شوق مضمرتھاکہ اردوزبان میں ایک ایسی جامع اورمکمل خلاصہ تفسیرعام فہم لکھی جائےجس سےکم علم اورادنیٰ سےادنیٰ تعلیم یافتہ لوگ بھی مستفیدہوسکیں۔قدیم تفاسیرطوالت یامغلق اور مدقق ہونےکی وجہ سےعوام کےاستفادہ کےقابل نہیں ہیں۔اللہ پاک نےاس شوقِ مضمرکوپوراکرنےکےلئےغیب سےیہ سبب پیداکیاکہ الحاج محمدعلی خان صاحب( ہوتی،مردان) کےقلب میں قرآن کےبامعنی اورباتفسیرپڑھنےکا شوق ڈالا۔اس فقیرنےخان صاحب موصوف کوقرآن پاک بامعنی اورباتفسیر پڑھاناشروع کردیااورآپ ان تقاریراورتشریحات کوقلم بندفرماتےگئے۔چنانچہ اللہ تعالیٰ کےکرم واحسان سےمکمل تفسیر کامسودہ دس سال کےعرصہ میں پوراہوگیا۔جملہ تراجم میں چونکہ آسان اورعام فہم ترجمہ تفسیرحقانی کاہےاس لئے اس تفسیرمیں اسی ترجمہ کوکئی جگہ اورآسان کرکےلکھاگیاہے[1]۔“

جناب الحاج محمدعلی خان صاحبؒ عرض ِحال میں لکھتےہیں: 

ایک کم علم مسلمان کی حیثیت سےقرآن مبین کوسمجھنےاوراس کےرموزومعارف کی تہہ تک رسائی حاصل کرنےکا ذوق وشوق مدت مدیدسےمیرےدل میں موجیں مارتارہا،کالج سےفراغت کےبعدمیرازیادہ تروقت علمآءکی صحبت میں گزراجس کی وجہ سےقرآن فہمی کی طلب میرےدل میں اورزیادہ شدت اختیارکرگئی اوریہی سوچ غالب رہاکہ کسی مستندعالم ِقرآن کی رہنمائی حاصل کروں۔چنانچہ( ہوتی ،مردان)ہی میں ایک جیّدعالم ربانی اورماہرعلوم قرآنی مولاناالحاج قاری حافظ عبداللطیف خان صاحب کی علمی سرپرستی مجھےحاصل ہوگئی جن کےتبحرعلمی سے میں نےپوراپورااستفادہ کیا۔اس کےساتھ ساتھ میں نےمتعدداکابرعلماءسلف وخلف کےتفاسیرکابھی بغورمطالعہ کیا، جوکچھ میں نےاخذکیااسےبہت سہل ،آسان اورعام فہم زبان میں برادرانِ اسلام وشائقین علوم قرآن تک پہنچانےکا خیال میرےذہن میں پیداہوا،وقت گزرنےاورمیرےمطالعہ اورتحقیق میں مزیداضافہ ہونےکے پہلوبہ پہلویہ خیال ایک حقیقت کی صورت اختیارکرتاگیا،مَیں شکرگزارہوں استاذمحترم مولاناصاحب موصوف کاجنہوں نےکمالِ توجہ سےاس عظیم مہم کوپایہ تکمیل تک پہنچانےمیں میری سرپرستی فرمائی اوراپنی علمی نکتہ سنجیوں اورقرآنی رموزشناسیوں سےمجھےمستفیدہونےکاموقع دیا۔   

الحمدللہ اس وقت قرآن حکیم کی یہ حقیرخدمت آپ کےسامنےہےبندہ پُرتقصیراپنی کوتاہیوں کامعترف ہےاگراس تفسیرمیں کوئی خوبیاں ہیں تویہ رب ذوالجلال کافضل وکرم اورمیرےاستاذمکرم حضرت مولانا الحاج قاری حافظ عبداللطیف خان صاحب کےفیضان ِصحبت کےثمرات ِشیرین ہیں اورجو کوتاہیاںوفروگزاشتیں نظرآرہی ہیں وہ میری کم فہمی اورمیری سہووخطاپرمبنی سمجھی جائیں۔میری دعاءہی کہ مالک کون ومکان یہ ناچیزسعی اپنی بارگاہ میں قبول فرماکرمیرےلئےذخیرہ آخرت اوروسیلہ نجات بنائے۔آمین۔ “                                                       تفسیرکاشف البیان کےآخرمیں لکھتےہیں:

”تمام شد تفسیرکاشف البیان بتوفیق اللہ تعالی وعونہ وفضلہ وکرمہ بتاریخ، ۱۳جمادی الثانی،۱۳۸٠ھ بمطابق  ٢دسمبر 1960ء بوقت صبح ساڑھےسات بجےبروزجمعہ مبارک بمقام قصرگلستان ہوتی مردان۔‘‘

اس تفسیر کی   کتابت جناب مولانا شرف الدین صاحب( چغرمٹی، پشاور)نے کی ہے۔

جلدششم کی آخرمیں کتابت کااختتامی تاریخ جمعۃ المبارک ۳،جمادی الثانی،۱۳۸۳ھ درج ہے۔ جناب محمدعلی خان صاحبؒ نےاس تفسیرکوغالباً دومرتبہ چھپواکرمفت تقسیم کیاتھااب تیسری باربھی شائع ہوئی ہے۔ 

تفسیر کاطرزتفسیریوں ہے:

١:آیت۔٢:ترجمہ۔٣:مطلب۔٤:ربط۔٥:شان نزول(اگرہو)۔ ٦:معارف ونکات۔٧:حکمت

تفسیرکاشف البیان کے جلدوں کی تفصیل: 
  یہ جلدپارہ اوّل(آلٓمٓ)سورۃ الفاتحہ کی تفسیرسے شروع ہوکر پانچویں پارہ(وَالْمُحْصَنٰتُ)سورۃ النساء کی آیت ۱۴۷ کی تفسیرپرمشتمل ہے۔جس کی صفحات ۵۵۲ہیں۔

اس تفسیرکی دوسری جلد چھٹے پارہ(لَا یُحِبُّ اللّٰہ)سورۃ النساء کی آیت ۱۴۸سے شروع ہوکر دسویں پارہ(وَاعْلَمُوْا)سورۃ التوبۃکی آیت ۹۳ تک کی تفسیرپرمشتمل ہے۔ اس کی تمام  صفحات۵۶۲ ہیں۔

تیسری جلد گیارہواں پارہ(یَعْتَذِرُوْنَ)‘سورُ التوبۃکی آیت ۹۴ سے لے کر‘پندرہویں پارہ(سُبحٰنَ الَّذِیْ)سورۃ الکہف  کی آیت ۷۴ تک کی تفسیرپرمشتمل ہے۔اس کی کل  صفحات۶۸۸ ہیں۔

چوتھی جلد سولہویں پارہ (قَالَ اَلَمْ)سورۃ الکہف کی آیت ۷۵ سے لے کر‘بیسیویں پارہ(اَمَّنْ خَلَقَ)‘سورۃ العنکبوت کی آیت ۴۴ تک کی تفسیرپرمبنی ہے۔کل صفحات کی تعداد۶۲۴ہے۔

پانچویں جلداکیسویں پارہ(اُتلُ مَااُوْحِیَ) ‘سورۃ العنکبوت کی آیت ۴۵ سے لے کرپچیسویں پارہ(اِلَیْہِ یُردُّ) کے آخرتک سورۃ الجاثیۃ کی آیت ۳۷ کی تفسیرپرمشتمل ہے۔ صفحات کی تعداد ۵۲۴ہے۔

چھٹی جلد چھبیسویں پارہ(حٰم)سورۃ الاحقاف  کی پہلی آیت سے شروع ہوکرتیسویں پارہ(عَمَّ)کے آخرتک کی تفسیرپرمشتمل ہے۔ کل صفحات۶۱۲ہیں۔

اب تک کی تمام طباعتوں میں اسی درج بالا تقسیم کوبرقراررکھاگیاہے۔

خصوصیات تفسیراوراس کامنہج: 
اس تفسیرکی خصوصیات ومنہج تفسیرکاشف البیان جلداوّل‘صفحہ:۱۶پرلکھی گئی ہیں:

۱:آیات کاترجمہ بہ رعایت تحت لفظی بامحاورہ کیاگیاہے۔

۲:بعض آیات کی تفسیرمیں اسباب نزول اورربط آیات نہایت خوبی سے بیان کیے گئے ہیں۔

۳:حل لغات ونکات کلام الٰہی کی تشریحات کااظہارعمدہ طرزپرکیاگیاہے۔

۴:تصوف کے رنگ میں آیات کے باطنی معانی دلکش اندازمیں بیان کیے گئے ہیں۔

۵:بعض آیات کی تشریح میں مقصدنزول تفصیل کے ساتھ موجودہے۔

۶:ہرآیت کے مطالب جداجداواضح کردئیے گئے ہیں۔

۷:ہرسورۃ مبارکہ کے آخری حصے کواس کے اوّل حصے کے ساتھ مربوط کردیاگیاہے۔

۸:ہرسورۃ کے اوّل مضمون کواس سے پہلی سورۃ کے آخری مضمون کے ساتھ مناسب طرزمیں متعلق کیاگیاہے۔

۹:ہرآیت کے آخرکواس سے پہلی آیت کے آخرسے مربوط کیاگیاہے۔

۱۰:جن آیات کے ماحصل فوائدظاہرہوتے تھے اُن کوبھی بصیرت بڑھانے کے لیے درج کردیاگیاہے۔

۱۱:بعض آیات کی تشریح میں نحوی تراکیب کابھی متشرح بیان موجودہے۔

۱۲:بعض آیات کی تشریح میں دینی مسائل کااظہارکیاگیاہے۔

۱۳:کلام خداوندی کی ہرآیت کی تشریح میں کلمات کاماخذمعانی کے ساتھ واضح طورپربیان کیاگیاہے۔

۱۴:ہرآیت کے کلمات اورجملوں کے جس قدرمعانی اورمطالب ہوسکتے تھے ان کو بھی سلسلہ وارلکھاگیاہے۔

۱۵:آیت کے باطنی معانی کی تشریحات میں روحانیات کے مقامات بسط اورقبض نہایت وضاحت کے ساتھ لکھے گئے ہیں۔

۱۶:آیت کی تشریح میں مسائل علم الکلام‘ریاضی‘منطق‘فلسفہ‘فقہ اوراصول کی طرف جواشارات تھے۔ان کوبھی ظاہرکیاگیاہے۔

۱۷:آیت میں سے جوپندونصائح مستنبط ہوتے تھے۔ان کوبھی رفاہ عام کے لیے ضبط تحریرکیاگیاہے۔

۱۸:قصص وامثالِ قرآنی سے جوفوائدمعلوم ہوتے تھے ان کی بھی وضاحت کی گئی ہے۔

۱۹:قرآن پاک کے خاتمے والی سورۃ الناس کے اخیرکاربط اورتعلق سورۃ فاتحہ کے شروع سے کیاگیاہے۔باقی کُل خوبیاں تفسیرکے مطالعہ پرموقوف ہیں۔ 

اس تفسیرکی خصوصیات یہ ہیں کہ:

۱:اس میں ہرآیت کادوسری آیت کے ساتھ ربط اورمناسبت لکھی گئی ہے۔

۲:جہاں کہیں پردوتین چھوٹی آیتیں تھیں توانہیں ساتھ ملاکرایک ربط لکھی گئی ہے۔

۳:ہرآیت کے ذیل میں ترجمہ ‘مطلب ‘نکات اورمقصدکے عناوین بالاہتمام لکھی گئی ہیں۔نکات میں صرفی ونحوی بحث کی گئی ہے۔اس میں قرآنی الفاظ کے مفردات کوحل کیاگیاہے۔نکات کے تحت بلاغی نکتے بھی ذکرکیے ہیں۔اگرچہ اس میں تکرارہے۔جوقابل حذف ہے۔ شاگردنے جوں کاتوں درس لکھ کرشائع کیاہے۔

۴:جہاں کہیں شان نزول نقل تھی بلاسندکے شان نزول کے عنوان کے تحت سبب نزول بھی درج کی ہے۔

۵:اسرائیلیات سے کنارہ کشی کی گئی ہے۔فقہی احکام اختصاراًبیان کی گئی ہیں۔

۶:سورۃ کا پچھلی سورۃ کے ساتھ ربط بیان کیاگیاہے۔حروف مقطعات میں آپ نے مخارج کی تفسیرکوترجیح دی ہے۔کہ ان الفاظ میں مخارج کی طرف اشارہ ہے۔

3.   لطائف المعانی:                                                                                                    

یہ ٦٥٥صفحات پرمشتمل ایک ضخیم کتاب ہے جوآپ نےاپنےمرشدحضرت مولاناپیرمہرعلی شاہ صاحب کی حیات ہی میں لکھی تھی اوران کے نام کو منسوب  کیاہے،تاریخ تکمیل ۱۳۵۴ھ/1935ءہے۔ کتاب کادیباچہ عربی میں ہےجس سےآپ کی عربی دانی اورتبحرعلمی کاپتہ چلتاہے،آپ نےدیباچہ ہی میں اپنے مرشدصاحب کاشجرہ نسب نہایت عقیدت کےساتھ درج کیاہے،یہ شرح علم نحوکےہر طالبعلم بالخصوص شرح جامی کےطالبعلم کےلئےنہایت مفیدہے،اس کی اشاعت پہلی دفعہ ،آگرہ (اکبرآباد)ہندوستان میں ہوئی تھی،دوسری دفعہ مردان میں ہوئی تھی ا و ر اپنی افادیت کےپیش نظراب تیسری دفعہ جناب مولاناابن الحسن عباسی ،ہزاروی مدظلہ  (مؤلف کتب متعددہ،سابق استاذجامعہ فاروقیہ کراچی ومدیر ماہنامہ وفاق المدارس پاکستان)نےاس کی نئےسرےسےکمپوزنگ کراکر ذوالقعدہ ،۱۴۲۵ ھ/2005ءمیں مکتبہ عمرفاروق کراچی سےشایع کرائی جوعام ملتی ہے۔ شرح جامی کایہ شرح مقدمہ سےلے کرتوابع تک کےاسباق پرمشتمل ہے۔کل صفحات 632ہیں۔ 

مولاناابن الحسن عباسی مدظلہ اس کی مقدمہ میں لکھتےہیں:

”ایک دن والدصاحب کی کتابوںمیں کچھ تلاش کررہاتھاکہ یہ شرح ہاتھ لگی،یہ شرح آج سےسترپچھترسال پہلے مولاناعبداللطیف خان صاحب نےتحریرفرمائی تھی،اوراسی وقت کی چھپی ہوئی تھی،شارح پوری عربی عبارت ذکر کرنےکےبعدانتہائی مختصر،دل نشین اسلوب میں اس عبارت کامفہوم ومطلب اورغرض واضح کرتےہیں،اگراس عبارت میں کسی تقدیری سوال کاجواب یاکسی اشکال کادفعیہ ہےتوسوال وجواب دونوں کی وضاحت کرتےہیں اوریوں عبارت اوراس کامطلب آسانی کےساتھ ذہن نشین ہوجاتاہے۔شارح کااسلوب مدرسانہ ہے،انہوں نےدرسی اردو میں یہ شرح مرتب فرمائی ہےجومدرسین اوربااستعدادطلبہ کےلئےبطورخاص مفیدہے[5]۔‘‘  

4.   فتاویٰ شہابیہ:       

فارسی زبان میں  ٨٠١ صفحات پرمشتمل ایک مختصرفتاویٰ ہے۔ اس رسالہ کی اشاعت میں سابق والی ریاست جندول نواب شہاب الدین خان بن نواب محمدشاہ جہان خان نےمالی اعانت کی تھی،اس لیےان کےنام سےمنسوب کی گئی ہے،اس کی ابتداء میں نواب صاحب کاسلسلہ نسب بھی تاسیدناآدم علیٰ نبیناوعلیہ الصلوٰۃ والسلام درج ہے۔ تاریخ اشاعت ۲٠محرم ۱۳۷۹ھ/26جولائی،1959ء ہے۔

5.   الدّرالمکنون:

یہ رسالہ دراصل مولاناعبدالحیی لکھنوی ؒ[6]کےرسالہ”الفُلک المشحون فیمایتعلق بانتفاع المرتھن باالمرھون“کاپشتوترجمہ وتشریح ہے۔ کتابت کی اختتامی تاریخ یوم السبت ثانی عشرمن شہرالشوال،۱۳۸۳ھ/ فروری ،1964ء درج ہے۔

مولانا صاحب خوداس رسالہ کی ابتداءمیں لکھتےہیں کہ :

”یہ رسالہ نادرہ مولاناالحاج ابوالحسنات محمدعبدالحیی لکھنویؒ کی تصنیف ہے،رہن (گروی)کےمتعلق  اس طرح کوئی مستنداورمدلل رسالہ نہیں ہے،کافی عرصہ سےنایاب تھا،بہت سعی ا ورکوشش سےحاصل کرکےاس کاپشتو ترجمہ اورمختصرشرح کیاتاکہ عوام الناس کومرہونہ زمین (گروی زمین)سے انتفاع لینےکی قباحت معلوم ہوجائے۔اور رہن(گروی)کی رائج غیرشرعی صورتوں سےاحترازکرکی تائب ہوجائےاورحصولِ رزق ِحلال سےآخرت میں جنت کی نعمتیں حاصل کریں۔“

6.   مناسک حج :                                                                                                                   اس رسالہ میں آپ نےاپناسفرحج تفصیل کےساتھ بیان کیاہے،اس میں ہرمقام کےآداب اوردعاؤں کاذکرموجود ہے، مولاناعبداللطیف خان صاحب فرمایاکرتےتھے،کہ: اس رسالہ کی یہ برکت ہےکہ جواُسےپڑھ لیتاہےوہ حج پرضرورجاتاہے۔

7.   تحریم حلق لُحیٰ وشُرب دُخان،اردو:                                                                           

یہ رسالہ واعظانہ اندازمیں لکھاگیاہے،جس میں مسنون داڑھی رکھنےکی اہمیت اوروجوب،اورنہ رکھنےوالےکے بارے میں وعیدات نیز حقہ،بیڑی اورسگریٹ کی حرمت و قباحت کےبارےمیں کئی روایات نقل کی گئی ہیں، مولاناعبداللطیف خان صاحب  جب پہلی  بارحج کےلیےگئےتھےتو بمقام مکہ مکرمہ خاص حرم شریف میں جب مولاناعبداللطیف خان وعظ وتقریرفرمارہےتھےتوکسی نے پیچھے کی جانب سے عربی زبان کایہ چارورقہ رسالہ آپ کو دیا،مولاناعبداللطیف خان نےرفاہ عامہ کےلئےاس کااردومیں ترجمہ کیااورشہر”سورت “ہندوستان کےایک سیٹھ صاحب نےجوآپ کامعتقدتھا۔اجمل پریس ”بمبئی“نمبر٣سےشائع کرواکرمفت تقسیم کیا،دوسری مرتبہ مردان میں حضرت صاحب نےاپنےخرچہ سے چھپواکرشائع کیا،اورغالباًتیسری مرتبہ مولاناصاحب گل نےعمرزئی چارسدہ سےشائع کیا۔ چھوٹےسائزمیں  ٤٢صفحات  پرمشتمل رسالہ ہے۔

8.   تحفۃ الواعظین ،اردو:

یہ رسالہ واعظین حضرات کیلئےلکھاگیاہے،اس میں مختلف مقامات پرمثنوی مولاناروم ؒکےاشعاردرج ہیں،نہایت مفید رسالہ ہے۔لیکن افسوس کہ یہ رسالہ مفقود ہے۔

9.   دعوات القرآن مع ترکیب سورةمزمل:

مولانا عبداللطیف خان صاحب ؒاس رسالہ کی ابتداءمیں لکھتےہیں:        

”قرآن شریف میں حق تعالیٰ کےبرگزیدہ رسولوں اورمقبول بزرگوں کےمبارک زبانوں کی کل چھیاسٹھ مقبولہ دعائیں ہیں،جن کواس فقیرنےعوام الناس کےخیروفائدےکےلئےجمع کردیا،ہرایک دعاءکےخاتمہ میں اس بزرگ کےتوسل سےقضائےحاجات کےلئےتوجہ خاص اورحضورقلب کےساتھ حق تعالیٰ سےدعاءمانگی جائی،جس کے مبارک زبان کی وہ دعاءہے،اللہ پاک کےفضل وکرم اوراس بزرگ کی شرافت وبرکت سےہرجائزحاجت پوری ہوگی ان شا ءاللہ تعالیٰ۔ان دعوات کوسورةمزمل شریف کے ساتھ روزانہ ایک باروظیفہ اورمعمول رکھاجائےفقیرکی طرف سےعام اجازت ہے۔“قرآنی دعاؤں کےبعدسورة مزمل پڑھنےکی ترکیب اور12فوائدوبرکات لکھےہیں۔تاریخ طباعت:1961ء/10/11درج ہے۔

10.                     تحفۃ الذاکرین ،عربی ،اردو:

یہ وظائف یومیہ کی کتاب ہے،اس میں سلسلہ چشتیہ نظامیہ اورقادریہ کےاسباق،اورادووظائف اورشجرے  ہیں  ۔ 

11.                     الشرع فی المجازشرح دیوان حافظ شیرازیؒ:

اُردوزبان میں   ٤٢٤صفحات پرمشتمل  کتاب دیوان حافظ شیرازی ؒکےنصف اول کی  بہترین اندازمیں تشریح ہے۔آپ نےاردومیں یہ شرح لکھ کر ’’آگرہ‘‘ ہندوستان جیسےعلم وادب کی مرکزمیں ہی شائع میں  کرایا،اوروہاں کےعلماء، شعرآءاورادباءسےدادتحسین حاصل کی،کتاب کی آخرمیں ان حضرات کےتقاریظ درج ہیں۔

12.                      انسان کی حقیقت:

مولاناعبداللطیف خان صاحب ایک بڑےعالم ہونےکےساتھ ساتھ صوفی باصفابھی تھے۔اس لئےحاجی امداداللہ مہاجرمکی کےرسالہ ”جہاداکبر“کےطرزپرایک ورقہ مضمون ”انسان کی حقیقت“تحریرفرمایاتھا۔جس میں انسان کوعالم اکبر ثابت کیاگیاہےاورانسان کےاندرروحانی اورشیطانی طاقتوں کی کشمکش کےبارےمیں تفصیل ہے۔

13.                      مجموعہ وظائف،عربی ۔مفقود

14.                      جمال القران ۔مفقود۔

بیعت وسلوک: 
آپ مولاناپیرمہرعلی شاہ صاحب گولڑہ شریف سےبیعت ہوئے تھے۔

مشہورخلفاءومریدین: 
خلفاء،تلامذہ اورمریدین کی ایک کثیرتعدادبلاواسطہ اوربالواسطہ آپ سےفیض یاب ہوئے ہیں:

مولانامحمداسحاق صاحب،مزدورآباد باباجی(تخت بھائی)۔ 

مولاناقاری عبدالغفورصاحب وزیرستانی  (مردان)۔

مولانافضل محمودصاحب۔

جناب امیررحمان صاحب اکبرپورہ نوشہرہ۔

جناب محمدشفیع صاحب اکبرپورہ نوشہرہ۔

فقیرسیدصاحب زرگرمردان۔

محمدزمان خان جاٹ گرام دیر۔

مؤمن صاحب مسکاری دیر۔

اولاد: 
مولاناعبداللطیف خان صاحب کا ایک بیٹا اور ایک بیٹی تھی جوبچپن ہی میں فوت ہوگئےتھے۔

تاریخ وفات وتدفین: 
مولاناموصوف بروزہفتہ،٩جمادی الاولیٰ،۱۴١۲ھ/16نومبر1991ءبوقت چاربجےبوقت صبح صادق وفات ہوئے۔اس وقت آپ کی عمرتقریباً103سال تھی،جنازہ 3بجےسہ پہراداہوا،اور محلہ ڈانگ بابا ہوتی مردان خیبرپختون خوامیں اپنی ہی درس گاہ ’’مدرسہ انوارالعلوم‘‘ کےاحاطےمیں دفنائے گئے۔

حوالہ جات
[2] مولاناشریف احمدصاحب آپ اوچ دیرکےعلمی خاندان سےتعلق رکھتےتھے.علاقہ کےنامورعلماءسےعلم حاصل کیا،پھردرس وتدریس میں لگےرہے،عربی اورفارسی دونوں زبانوں پربڑی قدرت حاصل تھی،آپ سےبہت سےلوگوں نےعلم حاصل کیا۔۳٠،شوال،۱۳۸۳ھ /1920ءمیں آپ ؒکاوصال ہوا۔بٹ خیلہ( ضلع ملاکنڈ) کےشمس العلماءقاضی عرفان الدین نےآپ کاعربی زبان میں جومرثیہ لکھااس سےآپ کےعلمی مقام کااندازہ ہوتاہے،اولادمیں آپ کےنامورعالم وفاضل فرزندمولانانقیب احمدہیں جو کہ فاضل دیوبندتھے ۔جنہوں نے گلستان اوربوستان پربہترین حاشیے لکھیں ہیں۔[قاری فیوض الرحمٰن ‘مشاہیرعلماءسرحد‘ص:۱۰۹‘ادارہ اسلامیات‘س۔ن]

[3] مولاناحافظ کفایت اللہ صاحب میرٹھی (سابق مدرس مدرسہ اسلامیہ میرٹھ )آپؒ ایک بڑےجیدعالم دین ،فقیہ،جیدقاری وحافظ ِقران مجید، ذاکروشاغل بزرگ تھے،گنگوہ میں پرورش پائی تھی۔ مولاناخلیل احمدسہارنپوری کی صحبت یافتہ تھے،شیخ الہندمولانامحمودحسن صاحب ؒ کےشاگرد‘مریداورخادم تھےرمضان المبارک میں ان کوقرآن کریم سناتےتھے۔[ محبوب رضوی‘ تاریخ دارالعلوم دیوبند‘ج:       ‘ص:        ‘المیزان لاہور‘س۔ن]

[4] مولاناعبدالسلام صاحب قندھاری ‘ معروف مدرس عالم دین‘نہایت تیزحافظہ کےمالک تھے۔آپ علی گڑھ انڈیاکےمدرسہ مینڈھو میں مولاناقطب الدین غورغشتوی کے شاگردرہے‘جہاں ان سے شرح مطالع‘شرح اشارات‘خیالی اورشرح چغمینی پڑھیں۔پھرغوروغشتومیں بھی  لمبی مدت تک ان کے ساتھ رہے۔کافی عرصہ ہندوستان میں مختلف مدارس میں اعلیٰ  تدریسی خدمات سرانجام دی۔مولانا خان بہادرصاحب(مارتونگ باباجی) کےہم سبق ساتھیوںمیں سےتھےدونوں کےآپس میں کبھی کبھار علمی نوک جھونک بھی رہتی تھی۔[ احمدنذیررانجھا‘تذکرہ علمائے چھچھ‘مص: ۲۴۵‘جمعیۃ پبلیکیشنزلاہور‘س۔ن۔۔۔ مولانااحسان الحق نٹوی‘علمائے شانگلہ اوران کی علمی خدمات‘ص: ۳۱۴‘الہدیٰ پرنٹرزپشاور‘۲۰۱۴ء]

[5] مولاناعبداللطیف خان ‘لطائف المعانی،شرح ،شرح جامی‘مکتبہ عمرفاروق کراچی‘ذوالقعدہ ،۱۴۲۵ھ/2005ء

[6] عبدالحی بن عبد الحلیم بن امین اﷲ،ابوالحسنات،فرنگی محلی،موضع باندہ میں۱۲۶۴ھ مطابق ۱۸۴۸ءکوپیداہوئے۔سترہ سال کی عمر میں علوم دینیہ کے حصول سے فارغ ہوگئے۔حدیث اور فقہ حنفی کے جید عالم تھے۔اصول وفروع میں حنفی ہونے کے باوجو مذہب کے معاملہ میں غیر متعصب اور دلیل کے پیچھے پیچھے چلنے والے تھے۔۱۳۰۴ھ مطابق۱۸۸۶ءکووفات پائی۔

[عبدالحیی حسنی‘نزہۃ الخواطروبھجۃ المسامع والنواظر‘۸: ۲۵۲‘طیب اکادمی‘ملتان‘۱۴۱۲ھ مطابق ۱۹۹۱ء۔۔۔ مولانارحمان علی‘تذکرہ علمائے ہند‘ص:۲۸۶‘پاکستان ہسٹاریکل سوسائٹی کراچی‘۱۹۶۱ء]

[7] مہرعلی شاہ بن سیدنذردین بن سیدغلام شاہ بن سیدروشن دین شاہ،گولڑہ نزدراولپنڈی یکم رمضان ۱۲۷۵ھ مطابق ۴اپریل۱۸۵۹ء کوپیداہوئے۔آپ کاسلسلہ نسب پچیس واسطوں سے شیخ عبدالقادرجیلانی سے مل جاتاہے۔ابتدائی تعلیم گھرپرحاصل کی۔پھرموضع’’بھوئی‘‘ضلع حسن ابدال اورموضع ’’انگہ‘‘ضلع شاہ پورمیں درس نظامی کی مختلف کتب پڑھیں۔موضع انگہ میں قیام  کے دوران خواجہ شمس الدین صاحب سیالوی سے بیعت ہوئے اوراُن کے خلیفہ ہوئے۔شیخ الحدیث مولانااحمدعلی کی خدمت میں ۱۸۷۸ء کوسہارن پورانڈیامیں رہ کر سندفراغت حاصل کی۔قادیانیوں کاقلع قمع کیا۔ان کے خلاف کتابیں لکھیں۔۲۹صفر۱۳۵۶ھ مطابق ۱۱مئی ۱۹۳۷ء کووفات پائی۔[اُردودائرہ معارف اسلامیہ‘۲۱ : ۸۹۵‘دانش گاہ پنجاب‘ ۱۹۸۰ء]